Bálint

A Bálint a latin Valentinus családnévből származó férfinév. A Valentinus alapszava, a valens jelentése erős, egészséges. Női párja a Valentina.

A Bálint név latin alakból való kialakulásának sorrendje: Valentinus→ Valentin→ Valent→ Balent→Bálint. A v-b betűk felcserélődése más nyelvekben is megfigyelhető, például az angolban a Vilmost becéző Willy→Billy alakoknál.


Rokon nevek
 Valentin: a név latin eredetijéhez közel álló alak
 Valentínó: a Valentin olasz változata.

Gyakorisága
A Bálint nevet már az Árpád-korban is ismerték, de soha nem volt gyakori név, bár a 15–16. században gyakrabban használták. 1967-ben mindössze 97-en kapták ezt a nevet, a 80-as években a 39. leggyakoribb név volt. 
Az 1990-es években a Bálint igen gyakori, a Valentin és a Valentínó igen ritka név volt, a 2000-es években a Bálint a 6-16. leggyakoribb férfinév, a Valentin és a Valentínó nem szerepel az első százban.

Névnapok
 Bálint: január 7., február 14., március 16., november 3.
 Valentin: január 7., február 14., március 16., július 25., november 3.

Névnapi szokások
A Felvidéken voltak olyan helyek, ahol Bálint napon az emberek kimentek az egykori Szent Bálint templom helyére, és megmosdottak a hóban, hogy egész évben egészségesek maradjanak.

A horvát néphit szerint a madarak ilyenkor tartják a menyegzőjüket, ezért a Rába mellett Bálintot tréfásan a verebek védőszentjének is nevezik.

Máshol azt figyelték meg, hogy Bálint napkor, vagy akörül a vadgalambok visszaérkeznek, jelezve a tavasz kezdetét. Sok szőlősgazda ilyenkor kezd a szőlőmetszéshez, hogy a következő évi Bálint napra bőven legyen bora.

Az angoloknál is Bálint napon (St. Valentine's Day) kezdenek a madarak párt választani, és a szerelmesek is ekkor vallanak szerelmet, ezért ezt a napot széles körben megünneplik úgy, hogy akit szeretnek, kedvelnek, annak ajándékot, üdvözlőkártyát küldenek. Az utóbbi években Magyarországon is meghonosodtak a Valentin-napi szokások.

Budapesten ezen a napon adják át 1997 óta a Molnár Pál által alapított irodalmi díjat, a Balassi Bálint-emlékkardot.

Idegen nyelvi változatai
 Valentine (angol)
 Valentin (német, francia)
 Valentino (olasz)

Híres Bálintok, Valentinok és Valentínók

Bálintok
 Bacsó Bálint orvos
 Bajner Bálint labdarúgó
 Bakfark Bálint lantművész és zeneszerző
 Balassi Bálint költő

 Balogh Bálint jezsuita szerzetes
 Barna Bálint színész
 Dobai Bálint kortárs költő
 Farkas Bálint színész
 Hóman Bálint oktatásügyi miniszter
 Kiss Bálint festőművész
 Kocsi Csergő Bálint református tanár, iskolaigazgató, a gályarab-irodalom jeles alakja
 Magyar Bálint politikus, miniszter
 Mantskovits Bálint lengyel nyomdász, a teljes Szent Biblia magyarul elsőnek kinyomtatója
 Szent Bálint
 Tárkány-Kovács Bálint zenész
 Tóth Bálint kortárs költő
 Török Bálint főnemes
 Vécsei Bálint labdarúgó

Valentinok
 Novák Valentin író, költő
 Valentin Greff Bakfark, azaz Bakfark Bálint, magyar zeneszerző és lantos
 Valentin Miculescu román válogatott labdarúgó
 Valentino Rossi olasz motorversenyző
 Valentin Trotzendorf (vagy Valentin Friedland) német pedagógus
 Valentin Vasziljovics Szilvesztrov ukrán zeneszerző

Egyéb Bálintok

Irodalomban
 Csokonai Vitéz Mihály 1798-ban Komáromban írt verset Bálint napja címmel.
 Török Bálint főnemesről több török időkben játszódó könyvben lehet olvasni, például Gárdonyi Géza Egri csillagok című regényében, Kemény Zsigmond Zord idő vagy Herczeg Ferenc A fogyó hold című regényében is, de Arany János is írt Török Bálint című verset.
Köpe Bálint Déry Tibor Feleletének egyik fő alakja.

Földrajzi névként
 Bálintfa szlovák település
 Törökbálint város Budapest mellett

Közszóként
 bálinthal, bálinhal: egy bizonyos édes vízi hal neve több tájnyelvben,
 bálintkeszeg: keszegfajta, amit a bálinthálóval vagy bálinhálóval fognak ki,
 bálintalma: a Dunántúlon az alma egyik fajtáját hívják így.

Hadiipar
 Valentin tengeralattjáró-fedezék

Jegyzetek

Magyar keresztnevek (B)
Férfikeresztnevek (B)
Latin eredetű magyar férfikeresztnevek